钦定古今图书集成/明伦汇编/交谊典/第064卷 > 《上门下武相公启》前人
## 钦定古今图书集成/明伦汇编/交谊典/第064卷 > 《上门下武相公启》前人

某启：去年本州吏人自蜀还，伏奉示问，兼赐衣服缯
彩等。云水路遥，缄縢贶厚。恭承惠下之旨，重以念旧
之怀。熙如阳和，列在缃简。苦心多感，危涕自零。惊神
驿思，若待颖杖。伏以圣上注意理本，锐求国桢。念外
台报政之功，追宣室前席之事。重下丹诏，再昇黄枢。
群情合符，和气来应。况八柄所在，三人同心。叶台座
之精，膺俊杰之数。谈笑于规随之际，从容于陶冶之
间。物皆由仪，人识所措。某久罹宪网，兀若枯株。当万
类咸悦之辰，抱穷途终恸之苦。清朝无绛灌之列，至
理绝椒兰之嫌。此时不遇，可以言命。嗟乎！一身主祀，
万里望枌榆之乡；高堂有亲，九年居蛮貊之地。从坐
之典，固有等差；同类之中，又寻牵复。顷在台日，获奉
准绳，指吏途于按谳，遵文律于章奏，藻鉴之下，难“逃
陋容，炎凉载移，足见真态。自违间左右，沉沦遐荒，岁
月滋深，艰贞弥厉。缅思受谴之始，他人不知，属山园
事繁，犬马力竭，本使有内嬖之吏，供司有恃宠之臣，
言涉猜嫌，动碍关束。城社之势，亟矢纷然，弥缝其间，
崎岖备尽。始虑罪因”事阙，宁虞谤逐迹生，智乏周身，
又谁咎也？伏以赵国公顷承顾遇之重，高邑公夙荷
见知之深，虽提挈不忘，而显白无自。盖以永贞之际，
皆在外方，虽得传闻，莫详本末。特哀党锢，亟形话言。
自前岁振淹，命行中止，或闻舆论，亦愍重伤。伏遇相
公秉钧，辄已自贺。傥重言一发，清议攸同，使圣朝无锢人，大冶无废物，自新之路既广，好生之德远彰。群
蛰应南山之雷，穷鳞得西江之水，指顾之内，生成可
期。伏惟发肤寸之阴，成弥天之泽，回一瞬之念，致再
造之恩，诚无补于多士之时，庶有助于阴施之德。无
任恳悃之至，谨启。